**Fairphone 2** (lyhyemmin FP2) on Fairphonen kehittämä kestävän kehityksen periaatteiden mukaisesti valmistettu älypuhelin. Fairphone mainostaa puhelinta modulaariseksi, mutta se ei varsinaisten modulaaristen puhelinten tavoin koostu valmiiksi suunnitelluista, vaihdettavista paloista. Fairphone 2:n osat on kuitenkin helppo vaihtaa itse.

Ominaisuudet
------------

### Muotoilu

Fairphone 2 koostuu kuudesta moduulista, jotka ovat vaihdettavissa helposti ilman teknistä osaamista. Puhelimesta on vaihdettavissa muun muassa näyttö, akku, kamerayksikkö, emolevy ja mikrofoni-latausliitinmoduuli. Tarvittaessa varaosia voi tilata valmistajalta. Komponenttien vaihdettavuuden ansiosta puhelimen laitteistoa voi tietyin rajoituksin päivittää paremmaksi.

Fairphone 2:n takakuori oli alun perin pehmeää, läpinäkyvää muovia. Lokakuussa 2016 Fairphone 2 sai uusia, aiempaa ohuempia ja värikkäämpiä, vaihtoehtoja takakuoriksi. Myöhemmät Fairphone 2 puhelimet toimitettiin alkuperäisissä pehmeissä kuorissa ilmenneiden kestävyysongelmien vuoksi kovamuovisella "slim" takakuorella ja erillisellä näyttökehyksellä. Ongelmallisten takakuorten omistajat saivat vaihtaa kuorensa uusiin slim-kuoriin veloituksetta.

Fairphone 2:n oikeassa kyljessä on käynnistys- ja kamerapainikkeet. Vasemmassa kyljessä on äänenvoimakkuuspainikkeet. Puhelimen yläreunassa on 3,5 millimetrin kuulokeliitäntä ja alareunassa micro-USB-latausliitäntä. MicroSD-muistikortteja tukeva muistikorttipaikka on takakuoren alla. Fairphone 2:ssa on kaksi SIM-korttipaikkaa.

### Näyttö

Fairphone 2:ssa on viiden tuuman LCD-näyttö, joka on kestävää Gorilla Glass 3 -lasia. Näytön tarkkuus on 1 920 × 1 080 pikseliä ja pikselitiheys 446 pikseliä tuumaa kohden.

### Tekniset tiedot

Fairphone 2:ssa on neliytiminen 2,26 gigahertsin taajuudella toimiva Qualcomm Snapdragon 801 -järjestelmäpiiri. Siinä on kaksi gigatavua keskusmuistia ja 32 gigatavua sisäistä tallennustilaa. Puhelimessa on microSD-muistikorttipaikka. Fairphone 2:ssa on vaihdettava 2 420 milliampeeritunnin litiumioniakku. Fairphone 2:ssa on kahdeksan megapikselin takakamera ja kahden megapikselin etukamera. Myöhemmin takakameramoduli päivitettiin 12 megapikselin malliin ja etukamera 5 megapikseliin. Uudet kameramallit on hankittavissa päivityksenä myös vanhempiin Fairphone 2 puhelimiin.

### Käyttöjärjestelmä

Alun perin Fairphone 2:n käyttöjärjestelmä oli Android 5.1, johon Fairphone oli tehnyt pieniä muutoksia. Viimeisimmät Fairphone 2 puhelimet toimitettiin Android 7.1.2 käyttöjärjestelmällä varustettuna ja vanhemmat puhelimet voidaan päivittää käyttämään tätä käyttöjärjestelmäversiota. Android 6 ja 7 versiossa Fairphonen tekemistä muutoksista Android käyttöjärjestelmään luovuttiin. Fairphone 2:ssa on myös mahdollista ajaa esimerkiksi LineageOS, Ubuntu Touch ja Sailfish OS -käyttöjärjestelmiä.

Myynti
------

Fairphone 2 julkaistiin lokakuussa 2015. Sen ennakkomyynti alkoi kuitenkin jo heinäkuussa 2015. Ensimmäiset tuhat laitetta toimitettiin joulukuussa 2015. Toinen erä laitteita toimitettiin tammikuussa 2016. Fairphone 2 tuli Suomessa myyntiin 31. tammikuuta 2016. Laitteen ohjevähittäishinta maailmalla oli 525 euroa, mutta Suomessa sitä myytiin 535 eurolla. Joulukuussa 2016 Fairphone 2:ta oli myyty 45 000 kappaletta.

Fairphone 2:n myyntipakkauksessa on puhelimen lisäksi akku, takakuori ja käyttöohjeet.

Vastaanotto
-----------

SuomiMobiilin arvostelija Eero Salminen piti Fairphone 2 -puhelinta hinta-laatusuhteeltaan huonona, mutta hyvänä valintana eettisyyttä arvostavalle kuluttajalle. Hän kritisoi puhelinta tylsästä muotoilusta, paksuudesta ja ohjelmisto-ongelmista. Salmisen mukaan laite on teknisten ominaisuuksien ja kameran suhteen keskitasoa, mutta riittävän hyvä normaalikäyttöön.

Tietoteknisten laitteiden korjattavuutta arvioiva iFixit antoi Fairphone 2:lle täydet kymmenen pistettä.

Lähteet
-------

1. 1 2 3 4 5 6  Fairphone 2 *NDTV Gadgets*. Viitattu 10.3.2017. (englanniksi)
2. 1 2 3 4 5 6 7 8 9 10 11 12 13 14  Salminen, Eero: Kuvina Fairphone 2 – ensimmäisen oikeasti kestävän kehityksen periaatteen pohjalta valmistettu puhelin? *SuomiMobiili*.  25.2.2016. Viitattu 10.3.2017.
3. 1 2  Operating Systems (OS) for the Fairphone 2 *support.fairphone.com*. Viitattu 04.11.2020.
4. 1 2 3 4 5 6 7 8 9 10 11 12 13  Salminen, Eero: Arvostelussa eettisesti valmistettu Fairphone 2 *SuomiMobiili*.  5.3.2016. Viitattu 10.3.2017.
5. 1 2 3  Laakso, Janne: Eettisesti tuotettu "reilu puhelin" Fairphone 2 saa uudessa julkaisussa solakamman kuoren *Mobiili.fi*.  19.10.2016. Viitattu 10.3.2017.
6. 1 2  Palasteltavien puhelinten maailmanvalloitus jämähti – "legopuhelinten" loppu? *Mikrobitti*.  2.12.2016. Viitattu 10.3.2017.
7. 1 2 3  Laine, Petrus: Eettisesti tuotetun ja helposti itse korjattavan Fairphone 2:n toimitukset alkoivat Euroopassa *Taskumuro*.  21.12.2015. Viitattu 10.3.2017.
8. ↑  Laakso, Janne: "Reilun kaupan puhelin" – tähän puhelimeen voit vaihtaa varaosia itse *Mobiili.fi*.  17.6.2015. Viitattu 10.3.2017.
9. 1 2 3 4  Salminen, Eero: Fairphone 2 tulee myyntiin Suomessa jälleenmyyjän kautta – hinta 535 euroa *SuomiMobiili*.  19.1.2016. Viitattu 10.3.2017.
10. ↑  Salminen, Eero: Fairphone 2 saa Sailfish OS 2.0 -käyttöjärjestelmä *SuomiMobiili*.  31.10.2015. Viitattu 10.3.2017.
11. ↑  Fairphone 2 - Ubuntu Touch *devices.ubuntu-touch.io*. Viitattu 04.11.2020.
12. 1 2  Storås, Niklas: Modulaarisen Fairphone 2 -älypuhelimen ennakkomyynti alkoi *TiVi*.  16.7.2015. Viitattu 10.3.2017.
13. 1 2  Fairphone 2 modular smartphone has started shipping *GSMArena*.  21.12.2015. Viitattu 10.3.2017. (englanniksi)

Aiheesta muualla
----------------

* Kuvia tai muita tiedostoja aiheesta **Fairphone 2** Wikimedia Commonsissa

* Käyttöohjeet